Jesúre na ca-ñee aáto Simón Pedro,
yʉ quena nare jã ca-ʉja aápʉ.
Sacerdote maja ʉpaʉ yʉre ca-tʉjʉ majiwĩ.
To bairi cʉ̃ ya wiire cʉ̃ ca-jani jãarica janiro pupeapʉre yʉ ca-jãa aápʉ.
Pedro maca jopepʉna ca-tua nʉcawĩ.
To bairo cʉ̃ ca-bairo tʉjʉʉ jope ca-coteore jeniri cʉ̃re yʉ ca-pijo jõowʉ.
To bairi Pedro cʉ̃ ca-jãaro cõ maca cʉ̃ ca-jeniñawõ:
—¿Mʉa cʉ̃ mena macacʉ mee mʉ ãtí?
To bairo cõ ca-ĩiro:
—Yʉ aniquẽe,
cõ ca-ĩiwĩ Pedro.
Seeto ca-joowʉ.
To bairi ti wiire paa coteri maja polisía maja mena ca-peero riowã.
Ti peero tʉ ca-juma tʉjʉnucucõawã.
Pedro quena na mena ca-jumaʉ aámi.
Sacerdote maja ʉpaʉ Jesúre oco bairo cʉ̃ ca-ĩi jeniñawĩ yua:
—¿Di maja una na ãtí mʉ cabuerã?
¿Ñee uniere nare mʉ buenucutí?
cʉ̃ ca-ĩi jeniñawĩ.
To bairo cʉ̃ ca-ĩiro oco bairo cʉ̃ ca-ĩiwĩ Jesú:
—Nipetirã na ca-apijoropʉ yʉ ca-buiowʉ judío maja neñapo buerica wiiripʉ,
Jerusalén macá wii Dio wiipʉ quenare yʉ ca-buionucuwʉ.
Yajioropʉ yʉ ca-buioquetinucuwʉ.
¿Nope ĩi yʉre mʉ jeniñatí?
Aperã yʉre ca-apiricarãre na jeniñaña.
Yʉ ca-buionucuriquere majirãma.
To bairi mʉre buiogarãma,
cʉ̃ ca-ĩiwĩ Jesú.
To bairo Jesú cʉ̃ ca-ĩiro apii jicãʉ polisía Dio wiire coteri majocʉ Jesú riyare cʉ̃ paari,
oco bairo cʉ̃ ca-ĩiwĩ:
—¿Ñeere ĩi to bairo rooro mʉ yʉʉtí sacerdote maja ʉpaʉre?
Jesú maca oco bairo cʉ̃ ca-ĩiwĩ:
—Jocʉna yʉ ca-ĩata yʉ ca-ĩitori wame macare ĩi buioya.
Cariapena yʉ ca-ĩibato quena ¿nope ĩi yʉre mʉ paatí?
cʉ̃ ca-ĩiwĩ Jesú polisíare.
Cabero Aná Jesúre jia turicʉpʉre cʉ̃ ca-joowĩ sacerdote maja ʉpaʉ Caifá tʉpʉre.
To bairo ca-bairi paʉ Pedro peero tʉ ca-juma tʉjʉnucuwĩ.
Topʉ cʉ̃ ca-tʉjʉnucuro cʉ̃ ca-jeniñawã:
—¿Mʉa jĩi mena macacʉ mee mʉ átí?
cʉ̃ ca-ĩi jeniñawã.
To bairo cʉ̃ na ca-ĩiro:
—Cʉ̃ mee yʉ ãa,
na ca-ĩiwĩ.
Cabero jicãʉ sacerdote maja ʉpaʉre ca-paa coteri majocʉ Pedrore cʉ̃ ca-ĩiwĩ tunu:
—Mepʉ mʉ yʉ tʉjʉwʉ Olivo na ca-otericaropʉ cʉ̃ mena mʉ ca-ano,
cʉ̃ ca-ĩiwĩ.
To bairo ca-ĩi Pedro cʉ̃ amooro cʉ̃ ca-pa taricʉ bai ca-ãmi.
To bairo cʉ̃re cʉ̃ ca-ĩiro apii Pedro:
—Yʉ aniquẽe,
cʉ̃ ca-ĩitowĩ tunu.
To bairo cʉ̃ ca-ĩitori paʉna ãbocʉ ca-wadawĩ yua.